  Туспуктэм: Григорий Фомин Майя Бывальцева Сюмси ёросын «Усто киос» ӵектос улсын пӧртэм выжы калыкъёслэн йылолъёссылы сӥзем видеороликъёс лэсьтозы. «Огъя Россия» партилэн стратеги сессияз со сярысь Удмуртилэн Кун Кеншысьтыз лулчеберетъя, туризмъя но йӧскалык политикая ялан ужась ӧрилэн кивалтӥсез, «Культура малой Родины» ӵектослэн мерлыко кенешезлэн тӧроез Андрей Ураськин вераз. Оглом улосвыл парламентысь дупутатъёс мерлыко огазеяськонъёсын валче 100-лэсь трос пӧртэм ӵектосъёсты улонэ пыӵато. Со сярысь элькун тӧролэн но кивалтэтлэн пресс-службазы ивортӥз. Ӵектосэз улонэ пыӵатыны «Гражданский союз» огазеяськон пыр Азьмуртлэн грантъёсъя фондысьтыз 500 сюрс манет пала утӥзы. 8-18 аресъем пиналъёс вордскем шаерзы, Сюмси ёросын улӥсь калыкъёслэн йылолъёссы сярысь тросгес тодыны быгатозы. « "Усто киос" ӵектос улсын асьсэлэсь лулчеберетсэс но йылолъёссэс утись тямыс пӧртэм семьяос (ӟуч, удмурт, бигер, чуваш, пор, немец, ваткасьӧр удмуртъёслэн, китай) быръемын луозы. Собере соослэн улонзы сярысь видеороликъёс лэсьтозы. Съемкаос ортчытон понна дышетскисьёслэсь группа кылдытозы. Ӵектос ёросысь пиналъёсты но егитъёсты йӧскалык лулчеберетъёсын тодматонэн – видеофильмъёсты возьматонэн, калык киужъёсъя но йӧскаылк дӥсь вуронъя мастер-классъёсын – йылпумъяськоз » Андрей Ураськин, Удмуртилэн Кун Кеншысьтыз лулчеберетъя, туризмъя но йӧскалык политикая ялан ужась ӧрилэн кивалтӥсез, «Удмурт Кенеш» огазеяськонлэн тӧроез Со пусйиз, ӵектосъёсын ужан – йӧскалык лулчеберетэз, анай кылэз азинтон, йылолъёсты утён ласянь туала ужан амал. Андрей Ураськинлэн верамезъя, «Удмурт Кенеш» пыр оглом 4 миллион манет тыр ньыль ӵектос сётэмын вал: одӥгез Лулчеберет кичӧлтонъёсъя фондэ, куинез – Азьмуртлэн грантъёсъя фондаз. Депутатлэн кылъёсызъя, грантъёс басьтон уже Ижысь нылпи садъёс но мыло-кыдо пыриськыны кутскизы. Партилэн улосвыл ёзэтэзлэн секретарез Александр Бречалов пусйиз, «Удмурт Кенешлэн» но йӧскалык лулчеберетэз азинтон но вашкала выжыосты утён ужен вырись мукет мерлыко огазеяськонъёслэн ужзы та ӧрлэсь кулэлыксэ возьматэ. Тегъёс: Лулчеберет йӧслыкъёс йылолъёс Сюмси Удмуртия  